Nóbelsverðlaunahafi með fyrirlestur í Reykjavík Strengjafræði , skammtafræði og afstæðiskenningin . Þetta er allt saman djúsí stöff . Harmageddon veitti því athygli að bandaríski Nóbelsverðlaunahafinn Dr. David Gross mun halda fyrirlestur í Reykjavík á morgun . David er prófessor í kennilegri eðlisfræði við Kavli-stofnunina í Kaliforníuháskóla í Santa Barbara í Bandaríkjunum . Nokkur spenna ríkir á meðal vísindanörda fyrir viðburðinum sem sagður er vera sannkallaður hvalreki fyrir áhugasama . „ Þetta er ótrúlega spennandi af því að þarna er verið að ræða um alheiminn okkar í smæsta mögulega skala . Við erum að tala um grunngerð alheimsins eins og hann leggur sig , grundvöllinn að öllu efni sem er í kringum okkur , “ segir Sævar Helgi Bragason , formaður stjörnuskoðunarfélags Seltjarnarness og sérstakur tengiliður Harmageddon inn í hinn margslungna heim vísinda og þekkingar . Sævar segir fólk vera sérlega áhugasamt um þennan fyrirlestur þar sem að þarna verði til umfjöllunar rannsóknir sem kalla má þær heitustu í vísindaheimium í dag . Rannsóknir sem snúa að stóra sterkeindahraðlinum í Sviss ( e. Large Hadron Collider ) sem allir eru að tala um og leit vísindamanna að Higgs bóseindinni . „ Svo er annað sem er spennandi í þesu líka , það er strengjafræðin ( e. String Theory ) sem sumir vísindamenn telja að gæti samþætt skammtafræðina og afstæðiskenninguna , tvær megin stoðir nútíma eðlisfræði . Þetta er allt þetta helsta og það sem er mest spennandi í þessum geira í dag . Maður fer ekki að missa af þessu , “ segir Sævar spenntur að lokum . Fyrirlesturinn fer fram á ensku í hátíðasal Háskóla Íslands á morgun , þriðjudaginn 10. september , klukkan 15:30 . Aðgangur er ókeypis og eru allir velkomnir . Hér fyrir neðan má sjá skemmtilegt viðtal við David Gross frá árinu 2009 .